# Guglielmo Libri

Guglielmo Libri Carucci dalla Sommaja (Florència, 1 de gener de 1803 - Fiesole, 28 de novembre de 1869) fou un matemàtic, historiador de les matemàtiques i bibliòfil italià, conegut per haver estat un dels més grans lladres de llibres de la història.

## Vida i Obra

Libri, fill d'una antiga i aristocràtica família florentina, va rebre la seva primera educació a casa. El 1816 ingressa a la universitat de Pisa per estudiar lleis, però aviat es comença a interessar per les matemàtiques i les ciències naturals. El 1820, en graduar-se, publica la seva primera obra: Memoria sopra la teoria dei numeri, que li proporciona certa popularitat.
El 1823 és nomenat professor de la universitat de Pisa, però l'any següent obté una dispensa per poder visitar París, on coneix i fa amistat amb Sophie Germain i François Guizot i d'altres matemàtics. El 1825 retorna a la Toscana i comença a estudiar les obres dels grans científics italians de temps anteriors. També és nomenat bibliotecari de l'Accademia dei Georgofili, de la que dimiteix després d'un any, aixecant les sospites sobre la desaparició de llibres d'aquesta biblioteca.
El 1829 es troba a Milà on estudia el Còdex Atlantico a la biblioteca Ambrosiana i el 1830 torna a París on continua cultivant les seves amistats científiques i polítiques i participa activament en la revolució de 1830. En retornar a Florència, imbuït de l'esperit revolucionari, organitza una conspiració contra el gran duc, per la qual és condemnat al exili.
Després de passar uns mesos a Carpentras, on pren contacte amb els fons bibliogràfics que hi havia deixat Peiresc, s'instal·la a París definitivament. Amb el suport d'Arago, de Biot i de Lacroix, obté successivament el lloc de professor del Collège de France i de la universitat de la Sorbona
Tot i que continua publicant alguns articles de matemàtica pura, la seva activitat més forta és a la història de la ciència. Ja el seu primer curs al Collège de France (1832-33) el dedica a la història de la ciència. Fruit d'aquesta recerca serà la seva obra més important: Histoire des sciences mathématiques en Italie, depuis la renaissance des lettres jusqu'à la fin du XVIIe siècle (Paris 1838-41) en quatre volums (dels sis que estaven previstos).
El 1842 és nomenat inspector de les biblioteques públiques de França, cosa que, tenint en compte la seva bibliomania, era com posar la guineu a vigilar el galliner. Durant l'any 1846 manté intensos contactes amb Antonio Panizzi i Frederic Madden, bibliotecaris del Museu Britànic per vendre'ls la seva immensa col·lecció de llibres i manuscrits.
Amb la revolució de 1848 i la conseqüent caiguda en desgràcia del seu valedor, Guizot, s'inicien procediments judicials en contra seu per robatori de llibres i manuscrits de biblioteques públiques. Això l'obliga a abandonar França per Anglaterra, a on encara aconseguirà fer arribar la seva col·lecció de llibres i manuscrits. A França (on no tornarà mai més) és condemnat a deu anys de presó i desposseït de tots els seus càrrecs (incloent la Legió d'Honor que li havia estat atorgada).
Viurà a Londres fins al 1868, data en què retorna a la seva Toscana natal on morirà uns mesos després.

## Referències

* ↑ Maccioni, pàgina 56.
* 1 2 3 4 Giacardi, Dizionario Biografico degli Italiani.
* ↑ Maccioni Ruju & Mostert, pàgina 59.
* ↑ Fiocca & Nagliati, pàgina 129.
* ↑ Fiocca & Nagliati, pàgina 144.
* ↑ Maccioni, pàgina 38.
* ↑ Maccioni, pàgines 36-37.
* ↑ Maccioni, pàgina 53.
* ↑ Giacardi diu que eren 15.000 volums; altres fonts ho pugen fins a 30.000 o 40.000.
* ↑ Fiocca & Nagliati, pàgina 130.

## Bibliografia

* Adini, Giunia. Archive of Guglielmo Libri from its dispersal to the collections at the Biblioteca Moreniana (en (anglès)). L. S. Olschki, 2004. ISBN 9788822253941.
* Del Centina, Andrea; Fiocca, Alessandra. Guglielmo Libri matematico e storico della matematica: l'irresistibile ascesa dall'Ateneo pisano all'Institut de France (en (italià)). L. S. Olschki, 2010. ISBN 9788822260031.
* Fiocca, Alessandra; Nagliati, Iolanda «Le cours d'histoire des sciences de Guglielmo Libri au Collége de France (1833)» (en (francès)). Nuncius, Vol. 24, Num. 1, 2009, pàg. 127-171. DOI: 10.1163/221058709X00060. ISSN: 0394-7394.
* Maccioni, P. Alessandra «Guglielmo Libri and the British Museum: A case of scandal averted» (en (anglès)). The British Library Journal, Vol. 17, Num. 1, 1991, pàg. 36-60. ISSN: 0305-5167.
* Maccioni Ruju, Alessandra; Mostert, Marco. The Life and Times of Guglielmo Libri: (1802 - 1869) ; Scientist, Patriot, Scholar, Journalist and Thief ; a Nineteenth Century Story (en (anglès)). Verloren Publishers, 1995. ISBN 9789065503848.

## Enllaços externs

* O'Connor, John J.; Robertson, Edmund F. «Guglielmo Libri» (en anglès). MacTutor History of Mathematics archive. School of Mathematics and Statistics, University of St Andrews, Scotland. (anglès)
* Giacardi, Livia. «LIBRI, Guglielmo». Dizionario Biografico degli Italiani, 2005. [Consulta: 29 agost 2016].
* Dibbell, Jeremy B. «Crimes against Humanities. Ex-libri». Fine books & collections, 2010. Arxivat de l'original el 14 de setembre 2016. [Consulta: 29 agost 2016].
* «Catàleg de la subhasta de llibres que es va realitzar a Londres entre el 28 de març i el 5 d'abril de 1859». S.Leigh Sotheby i John Wilkinson.